L'article 153 de l'Estatut d'autonomia de Catalunya atribueix a la Generalitat la competència exclusiva en polítiques de gènere.
Aquesta competència pel que fa a la violència de gènere inclou, d'acord amb l'apartat c) de l'article esmentat, la regulació de serveis i recursos propis destinats a aconseguir una protecció integral de les dones que han patit o pateixen aquest tipus de violència.
La Llei 5/2008, de 24 d'abril, del dret de les dones a eradicar la violència masclista, determina la diversitat d'abusos que pateixen les dones mitjançant la distinció de les diferents formes de violència que tenen lloc en àmbits concrets com ara el de la parella, el familiar, el laboral o el sociocomunitari, que constitueixen problemes socials la solució dels quals pertoca als poders públics per tal que les dones afectades puguin recuperar la seva autonomia.
Un aspecte important de l'esmentada Llei 5/2008, de 24 d'abril, és que l'article 47 estableix que les dones que, com a conseqüència de les formes de violència masclista que especifica la Llei, pateixin seqüeles, lesions corporals o danys en la salut física o psíquica de caràcter greu, tenen dret a percebre del Govern una quantitat econòmica.
Aquest dret es reconeix també a favor dels fills i filles de víctimes mortals que siguin menors de vint-i-sis anys i que en depenguin econòmicament en el moment de la mort.
D'altra banda, la Llei orgànica 1/2004, de 28 de desembre, de mesures de protecció integral contra la violència de gènere, estableix a l'article 27 el dret a percebre un ajut econòmic per a les dones víctimes de violència de gènere amb un nivell de renda determinat i de les quals es presumeixi que, a causa de la seva edat, responsabilitats familiars, falta de preparació general o especialitzada i circumstàncies socials, tinguin dificultats especials per obtenir un lloc de treball.
La regulació d'aquest ajut s'ha desplegat reglamentàriament mitjançant el Reial decret 1452/2005, de 2 de desembre, pel qual es regula l'ajuda econòmica que estableix l'article 27 de la Llei orgànica 1/2004, de 28 de desembre, de mesures de protecció integral contra la violència de gènere, el qual reserva a les administracions competents en matèria de serveis socials la regulació del procediment de concessió i pagament dels ajuts.
El procediment aplicable a Catalunya d'aquest ajut fins a l'aprovació d'aquest Decret l'establia l'Ordre ASC/342/2008, de 30 de juny, per la qual es regula el procediment aplicable a la sol·licitud i concessió de l'ajut econòmic establert a l'article 27 de la Llei orgànica 1/2004, de 28 de desembre, de mesures de protecció integral contra la violència de gènere.
Aquest Decret té per objecte, d'una banda, desplegar el contingut de l'article 47 de la Llei 5/2008, de 24 d'abril, i establir les condicions i requisits bàsics per a l'obtenció d'aquesta indemnització.
Es tracta d'un dret subjectiu mitjançant el qual es garanteixen drets econòmics per a les dones en situació de violència masclista, per facilitar-ne la recuperació i reparació integral.
D'altra banda, mitjançant aquesta regulació també es dóna compliment a la Resolució 520/VIII, de 2009, del Parlament de Catalunya, la qual insta el Govern a desplegar per reglament la citada Llei 5/2008, de 24 d'abril.
La indemnització que configura la Llei requereix que les seqüeles, lesions corporals o danys en la salut física o psíquica tinguin caràcter greu, per la qual cosa es fa necessari el desplegament reglamentari d'aquest concepte.
En aquest sentit, el present Decret considera acreditat el caràcter greu en el cas de seqüeles, lesions o danys produïts com a conseqüència de la comissió d'infraccions penals que el Codi penal tipifica com a delictes, atès que són les que revesteixen més gravetat.
Així, l'article 147.1 del Codi penal defineix el delicte de lesions com la causa a la víctima, per qualsevol mitjà o procediment, d'una lesió que menyscabi la seva integritat corporal o la seva salut física o mental, sempre que la lesió requereixi objectivament per a la seva curació, a més d'una primera assistència facultativa, tractament mèdic o quirúrgic.
El mateix article especifica que la simple vigilància o seguiment facultatiu del curs de la lesió no es considera tractament mèdic.
Per la seva banda, l'article 617 del mateix Codi tipifica com a falta la causa de lesions que no constitueixen delicte, i que per tant són més lleus.
Amb aquesta equiparació del caràcter greu dels danys amb els supòsits en què la dona és víctima d'un delicte, es determina amb criteris objectius i seguint el criteri de la jurisdicció penal, quines seqüeles, lesions o danys tenen aquesta consideració.
En aquest Decret s'estableixen també les condicions de han de complir els fills i filles dependents de víctimes mortals de violència masclista que, d'acord amb la Llei, també tenen dret a percebre aquest ajut.
A banda de regular les indemnitzacions per a dones víctimes de violència masclista concedides per la Generalitat en aplicació de l'article 47 de la Llei 5/2008, de 24 d'abril, aquest Decret també té per objecte regular el procediment aplicable a la sol·licitud i concessió de l'ajut econòmic de l'article 27 de la Llei orgànica 1/2004, de 28 de desembre, amb la derogació consegüent de l'Ordre ASC/342/2008, de 30 de juny, que fins ara regulava aquesta matèria.
En aquest sentit, s'ha considerat necessari regular en una sola norma jurídica les indemnitzacions i ajuts destinats a dones víctimes de violència masclista gestionats per la Generalitat de Catalunya, atesos la seva naturalesa i àmbit personal d'aplicació, i a l'efecte d'una millor sistematització de l'ordenament jurídic.
Per tant, a proposta de la consellera de Benestar Social i Família, d'acord amb el dictamen de la Comissió Jurídica Assessora i amb la deliberació prèvia del Govern,
1.1 El desplegament de l'article 47 de la Llei 5/2008, de 24 d'abril, del dret de les dones a eradicar la violència masclista, relatiu a les condicions, els requisits, la quantitat i el procediment aplicable a la sol·licitud i concessió de les indemnitzacions econòmiques que s'hi preveuen.
1.2 La regulació del procediment aplicable a la concessió i pagament de l'ajut econòmic que estableix l'article 27 de la Llei orgànica 1/2004, de 28 de desembre, de mesures de protecció integral contra la violència de gènere.
D'acord amb la Llei orgànica 15/1999, de 13 de desembre, de protecció de les dades de caràcter personal, les dades de caràcter personal de les persones sol·licitants han de ser tractades amb la finalitat de gestionar i tramitar les indemnitzacions i ajuts que regula aquest Decret, d'acord amb els principis de seguretat i confidencialitat que estableix la normativa de protecció de dades.
Indemnitzacions econòmiques de l'article 47 de la Llei 5/2008, de 24 d'abril, del dret de les dones a eradicar la violència masclista, per a dones víctimes de violència masclista que pateixin seqüeles, lesions o danys de caràcter greu i per a fills i filles de víctimes mortals
Persones beneficiàries i condicions per a l'accés a la indemnització
Persones beneficiàries i requisits
3.1 Poden ser persones beneficiàries de la indemnització econòmica que regula aquest capítol:
a) Les dones que com a conseqüència de les formes de violència masclista que especifica la Llei 5/2008, de 24 d'abril, pateixin seqüeles, lesions corporals o danys en la salut física o psíquica de caràcter greu.
Les referències a les dones incloses en aquest capítol inclouen també les nenes i adolescents.
b) Els fills i filles de víctimes mortals a conseqüència de violència masclista que siguin menors de vint-i-sis anys i que en depenguin econòmicament en el moment de la mort.
3.2 Als efectes d'aquest Decret, s'entén que tenen caràcter greu totes aquelles seqüeles, lesions corporals o danys en la salut física o psíquica que requereixin objectivament per a la seva curació, a més d'una primera assistència facultativa, un tractament mèdic, quirúrgic o psicològic.
La simple vigilància o seguiment facultatiu del curs de la lesió no es considera tractament mèdic.
3.3 Als efectes d'aquest Decret, es considera que els fills i filles de víctimes mortals depenien econòmicament de la mare en el moment de la seva mort si concorren, acumulativament, els requisits següents:
a) Que convisquessin amb la víctima mortal en el moment de la defunció.
La separació transitòria motivada per raó d'estudis, feina, tractament mèdic, rehabilitació o altres causes similars, i per supòsits de força major, no es considera trencament de la convivència.
També s'entén que hi ha convivència quan aquesta es trobi interrompuda per motius derivats de la situació de violència masclista.
b) Que els fills o filles tinguin cadascun d'ells uns ingressos per rendiment del treball inferiors a l'indicador de renda de suficiència (IRSC) vigent, en còmput anual.
3.4 Per ser beneficiàries de la indemnització que regula aquest capítol, les persones sol·licitants han de viure a Catalunya.
Als efectes d'aquest Decret, es considera que viuen a Catalunya les persones que puguin demostrar-ho per qualsevol mitjà admès en dret que acrediti que resideixen a Catalunya amb caràcter estable.
En qualsevol cas, es considera que compleixen aquest requisit les persones que estiguin empadronades en un municipi de Catalunya.
Així mateix, són persones beneficiàries, encara que no visquin a Catalunya, les dones i els seus fills o filles, si s'escau, quan la dona víctima treballi a Catalunya i els fets causants del dret a la indemnització hagin succeït a Catalunya.
Naixement del dret i prescripció
Tenen dret a les indemnitzacions que regula aquest Decret les persones beneficiàries que estableix l'article anterior, sempre que hi hagi una resolució judicial que acrediti que la sol·licitant o la mare del sol·licitant ha estat víctima de violència masclista.
El dret a sol·licitar la indemnització prescriu al cap de dos anys a comptar de la data de notificació de la resolució judicial a la qual es refereix l'apartat anterior.
Procediment de concessió de les indemnitzacions
La competència per a la tramitació i la resolució dels procediments per al reconeixement de les indemnitzacions que regula aquest capítol correspon a la Subdirecció General de Família del Departament de Benestar Social i Família.
El procediment per al reconeixement de les indemnitzacions que regula aquest capítol s'ha d'ajustar al que estableix la Llei 26/2010, del 3 d'agost, de règim jurídic i de procediment de les administracions públiques de Catalunya, amb les especialitats que preveu aquest Decret.
7.1 L'expedient de la indemnització econòmica s'inicia a sol·licitud de la dona interessada o dels fills o filles de víctimes mortals davant l'òrgan competent, mitjançant l'imprès establert a aquest efecte.
En el cas que les dones o els fills o filles sol·licitants siguin menors d'edat no emancipats, o que la persona beneficiària estigui incapacitada o immersa dins d'un procediment judicial de modificació de la capacitat d'obrar o estigui en situació legal d'incapacitació pel qual no pugui tramitar la sol·licitud per ella mateixa, el formulari de sol·licitud l'ha de presentar qui acrediti exercir la tutoria, en tingui la representació legal o n'exerceixi la guarda de fet.
En aquest cas, també s'ha d'informar la persona beneficiària de tot el procediment i de la resolució.
En tot cas, la indemnització econòmica no la pot administrar l'autor o inductor de la violència.
7.2 El formulari de sol·licitud s'ha de presentar en impresos normalitzats que es faciliten a la web del Departament de Benestar Social i Família www.gencat.cat/benestarsocialifamilia/formularis i a l'Oficina Virtual de Tràmits ( www.gencat.cat/ovt ), així com a les oficines del Departament de Benestar Social i Família.
7.3 El formulari de sol·licitud, degudament emplenat i acompanyat de la documentació acreditativa que indica l'article següent, s'ha de presentar a les oficines del Departament de Benestar Social i Família, sens perjudici del que disposa l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Així mateix, en el moment en què es disposi del formulari electrònic, les sol·licituds també es poden presentar electrònicament des del de l'Oficina Virtual de Tràmits ( www.gencat.cat/ovt ).
8.1 El formulari de sol·licitud ha d'anar acompanyat de la documentació següent:
a) Documentació que s'ha d'aportar quan la beneficiària és la dona víctima de violència masclista:
a.1 NIE, si s'escau, de la dona o del seu representant.
a.2 Documentació acreditativa de la representativitat, si s'escau, d'acord amb el que estableix l'article 7.1.
a.3 Sentència definitiva, o definitiva i ferma, que acrediti que la sol·licitant ha estat víctima de qualsevol de les formes de violència masclista que especifica la Llei 5/2008, de 24 d'abril, i que li hagi generat seqüeles, lesions corporals o danys en la salut física o psíquica.
En el cas que la resolució judicial referida no determini expressament l'abast de les seqüeles, lesions corporals o danys en la salut física o psíquica de la víctima, la dona sol·licitant ha d'aportar també una certificació de les actuacions judicials on consti l'informe del metge o metgessa forense o, si no li és possible, l'informe d'alta o un informe mèdic acreditatiu de la gravetat de les seqüeles, lesions o danys, que ha d'emetre un metge del sistema sanitari integral d'utilització pública de Catalunya (SISCAT) o un metge de la xarxa de salut pública de Catalunya.
a.4 En el cas de persones que tinguin dret a la indemnització per treballar a Catalunya, s'ha d'aportar el contracte de treball o documentació acreditativa d'aquesta circumstància.
a.5 En el cas de dones seropositives respecte al virus de la immunodeficiència humana, informe mèdic que acrediti aquesta circumstància.
a.6 Excepcionalment, si la dona no està empadronada en un municipi de Catalunya, document acreditatiu de la seva residència a Catalunya amb caràcter estable.
b) Documentació addicional que s'ha d'aportar quan els beneficiaris són els fills o filles de víctimes mortals:
b.2 Llibre de família complet o document acreditatiu de la filiació expedit pel Registre Civil.
b.3 Documentació acreditativa de la representació del menor o dels menors d'acord amb l'article 7.1.
b.4 Resolució judicial que acrediti que la mare ha estat víctima mortal de qualsevol de les formes de violència masclista que especifica la Llei 5/2008, de 24 d'abril.
b.5 Excepcionalment, si la dona no estava empadronada en un municipi de Catalunya, document acreditatiu de la seva residència a Catalunya amb caràcter estable.
8.2 En el cas que els sol·licitants no autoritzin el Departament de Benestar Social i Família a consultar les dades, cal adjuntar al formulari de sol·licitud la documentació següent:
c) Resolució de reconeixement del grau de discapacitat.
d) Certificat de defunció, si s'escau.
e) Certificat de convivència o document que acrediti la convivència amb la dona víctima mortal de violència masclista en el moment de la defunció.
f) Declaració de renda o altre document emès per l'Administració tributària que acrediti els rendiments del treball percebuts per la persona sol·licitant.
8.3 La presentació d'aquesta documentació no és necessària en cas que s'hagi aportat anteriorment a qualsevol òrgan o dependència de l'Administració actuant, sempre que no hagin transcorregut més de cinc anys des de la presentació i que les dades no hagin experimentat cap modificació.
8.4 Les persones que en el moment de presentar la sol·licitud de la indemnització no disposin de tots els documents requerits, se les ha d'informar detalladament de les tramitacions corresponents per poder assolir la condició de beneficiàries de la indemnització.
Termini per resoldre el procediment
9.1 El termini màxim per emetre i notificar la resolució és de tres mesos.
Transcorregut aquest termini sense que s'hagi dictat i notificat resolució expressa, les sol·licituds s'entenen desestimades per silenci administratiu.
9.2 En el moment en què es disposi del formulari electrònic, la resolució s'ha de notificar a les persones interessades, preferentment, per mitjans electrònics, en els termes dels articles 43.3 i 5 de la Llei 26/2010, del 3 d'agost, de règim jurídic i de procediment de les administracions públiques de Catalunya, sempre que la persona sol·licitant hagi consentit expressament, mitjançant el formulari de sol·licitud, la notificació per mitjans electrònics.
Les notificacions electròniques es fan a través del web www.gencat.cat/ovt, a l'espai Notificacions electròniques.
9.3 L'òrgan responsable d'atorgar l'ajut ha d'actuar amb la màxima celeritat i en col·laboració amb els serveis socials, articulant protocols d'actuació que garanteixin la seguretat tècnica de la transmissió de dades i que assegurin la intimitat de les dades de caràcter personal, en compliment del que estableix la Llei orgànica 15/1999, de 13 de desembre, de protecció de dades de caràcter personal.
Quantia, pagament i revocació de les indemnitzacions
10.1 L'import de la indemnització econòmica que correspon a la dona en situació de violència masclista i als descendents de víctimes mortals és el següent:
a) En el cas de dones que com a conseqüència de violència masclista pateixin seqüeles, lesions corporals o danys en la salut física o psíquica de caràcter greu, l'import de la indemnització és de cinc vegades l'indicador de renda de suficiència de Catalunya mensual.
b) En el cas de fills o filles de víctimes mortals a conseqüència de violència masclista, l'import de la indemnització és de deu vegades l'indicador de renda de suficiència de Catalunya mensual.
En cas de concurrència de descendents, cada fill o filla té dret a rebre aquesta quantitat.
10.2 Si la dona que ha de percebre la indemnització té reconeguda la condició de discapacitada amb un grau igual o superior al 33% o es tracta d'una dona seropositiva respecte al virus de la immunodeficiència humana, aquesta quantitat s'ha d'incrementar en un 25%, d'acord amb els articles 71.2 i 72 de la Llei 5/2008, de 24 d'abril.
10.3 La indemnització econòmica es concedeix una sola vegada i l'abonament es du a terme en un sol pagament.
En el cas de falsedat en les dades facilitades, l'òrgan concedent revoca les indemnitzacions concedides, amb audiència prèvia a les persones interessades, sens perjudici que els fets puguin donar lloc a altres responsabilitats de qualsevol ordre.
Aquestes indemnitzacions són compatibles amb les indemnitzacions que s'estableixin en sentència judicial o amb altres prestacions econòmiques privades o públiques que puguin correspondre legalment a les persones beneficiàries.
Procediment aplicable a la sol·licitud i concessió de l'ajut econòmic que estableix l'article 27 de la Llei orgànica 1/2004, de 28 de desembre, per a dones víctimes de violència de gènere amb un determinat nivell de renda i amb dificultats especials per obtenir un lloc de treball
Persones beneficiàries i condicions per a l'accés a l'ajut
Persones beneficiàries, requisits i règim jurídic dels ajuts
13.1 Poden ser beneficiàries de l'ajut econòmic a què es refereix aquest capítol les dones víctimes de violència de gènere que compleixin, en la data de sol·licitud de l'ajut, els requisits següents:
a) No tenir rendes que, en còmput mensual, superin el 75% del salari mínim interprofessional vigent, exclosa la part proporcional de dues pagues extraordinàries.
b) Tenir dificultats especials per obtenir un lloc de treball, la qual cosa s'acredita mitjançant un informe emès pel Servei Català d'Ocupació de Catalunya.
c) Estar empadronada a un municipi de Catalunya.
13.2 Aquests ajuts estan sotmesos al règim jurídic que estableixen la Llei orgànica 1/2004, de 28 de desembre, de mesures de protecció integral contra la violència de gènere, i el Reial decret 1452/2005, de 2 de desembre, pel qual es regula l'ajuda econòmica que estableix l'article 27 de la Llei orgànica 1/2004, de 28 de desembre, de mesures de protecció integral contra la violència de gènere.
Acreditació de la situació de violència de gènere
Les situacions de violència de gènere que donen lloc al reconeixement del dret a l'ajut econòmic que regula aquest capítol s'acrediten amb l'ordre de protecció a favor de la víctima, quan aquesta ordre estigui en vigor, o bé per la sentència definitiva, o definitiva i ferma, sempre que sigui condemnatòria per fets constitutius de violència de gènere i en la qual s'acordin mesures de protecció a favor de la dona.
Excepcionalment, es pot acreditar mitjançant l'informe del Ministeri Fiscal que indiqui que hi ha indicis que la denunciant és víctima de violència de gènere, fins que no es dicti l'ordre de protecció.
Informe del Servei d'Ocupació de Catalunya
15.1 Les persones sol·licitants de l'ajuda han de presentar un informe del Servei d'Ocupació de Catalunya en què consti que la dona sol·licitant d'aquest ajut, a causa de la seva edat, falta de preparació general o especialitzada i circumstàncies socials, no millorarà de forma substancial la seva ocupabilitat per la seva participació en els programes d'ocupació específics establerts per a la seva inserció professional.
15.2 En l'elaboració de l'itinerari personal d'inserció laboral, s'ha de valorar cada un dels factors que esmenta l'apartat anterior i la incidència conjunta d'aquests factors en la capacitat d'inserció professional de la víctima i sobre la millora de la seva ocupabilitat.
15.3 En l'apreciació de l'edat, s'han de tenir en compte aquelles edats de les quals el Servei d'Ocupació de Catalunya pugui inferir la dificultat per a la inserció laboral.
15.4 Quant a les circumstàncies relatives a la preparació general o especialitzada de la víctima, s'han d'estimar fonamentalment aquells casos de manca total d'escolarització o, si s'escau, d'analfabetisme funcional.
15.5 En la valoració de les circumstàncies socials, s'han d'atendre les relacionades amb la situació de violència soferta i la seva repercussió en la participació o aprofitament dels programes d'inserció, amb el grau de discapacitat reconegut, així com qualssevol altres que, a judici del Servei d'Ocupació de Catalunya, puguin incidir en l'ocupabilitat de la víctima.
Procediment de concessió, modificació i revocació dels ajuts
16.1 Els expedients dels ajuts econòmics a què es refereix aquest capítol s'inicien a sol·licitud de la dona interessada víctima de violència de gènere.
La sol·licitud s'ha de presentar en impresos normalitzats que es faciliten a la web del Departament de Benestar Social i Família www.gencat.cat/benestarsocialifamilia/formularis i a l'Oficina Virtual de Tràmits ( www.gencat.cat/ovt ), així com a les oficines del Departament de Benestar Social i Família.
16.2 El formulari de sol·licitud, degudament emplenat i acompanyat de la documentació que indica l'article 17, s'ha de presentar a les dependències del Departament de Benestar Social i Família, sens perjudici del que disposa l'article 38 de la Llei 30/1992, de 26 de novembre, de règim jurídic de les administracions públiques i del procediment administratiu comú.
Així mateix, en el moment en què es disposi del formulari electrònic, (si es disposa de formulari e.) les sol·licituds també es poden presentar electrònicament des del web de l'Oficina Virtual de Tràmits ( www.gencat.cat/ovt ).
17.1 El formulari de sol·licitud normalitzat ha d'anar acompanyat de la documentació següent:
b) Llibre o llibres de família complet.
c) Ordre de protecció a favor de la víctima o sentència condemnatòria dels fets que van ocasionar l'ordre de protecció, o bé informe del Ministeri Fiscal que indiqui que hi ha indicis que la denunciant és víctima de violència de gènere.
d) Informe emès pel Servei d'Ocupació de Catalunya en els termes que preveu l'article 15 d'aquest Decret.
17.2 En el cas que no s'autoritzi el Departament de Benestar Social i Família a consultar les dades, també cal adjuntar al formulari de sol·licitud la documentació següent:
c) Certificat de convivència que acrediti la convivència amb les persones que figuren a l'imprès de sol·licitud.
d) Document emès per l'Administració tributària que acrediti tots els drets o rendiments de què disposa o pugui disposar la víctima de violència de gènere.
17.3 Les dones que en el moment de presentar la sol·licitud de l'ajut no disposin de tots els documents requerits, se les ha d'informar detalladament de les tramitacions corresponents per poder assolir la condició de beneficiàries de l'ajut.
17.4 La presentació d'aquesta documentació no és necessària en cas que s'hagi aportat anteriorment a qualsevol òrgan o dependència de l'Administració actuant, sempre que no hagin transcorregut més de cinc anys des de la presentació i les dades no hagin experimentat cap modificació.
18.1 La competència per a la tramitació i la resolució dels procediments per al reconeixement dels ajuts que regula aquest capítol correspon a la Subdirecció General de Família del Departament de Benestar Social i Família.
18.2 El termini màxim per emetre i notificar la resolució és de tres mesos a comptar de l'endemà de la data de presentació de les sol·licituds.
Transcorregut aquest termini sense que s'hagi notificat resolució expressa, la sol·licitud s'entén desestimada per silenci administratiu.
18.3 En el moment en què es disposi del formulari electrònic, la resolució s'ha de notificar a les persones interessades, preferentment, per mitjans electrònics, en els termes de l'article 43.3 i 5 de la Llei 26/2010, del 3 d'agost, de règim jurídic i de procediment de les administracions públiques de Catalunya, sempre que la persona sol·licitant hagi consentit expressament, mitjançant el formulari de sol·licitud, la notificació per mitjans electrònics.
Les notificacions electròniques es fan a través de l'enllaç www.gencat.cat/ovt, a l'espai Notificacions electròniques.
Col·laboració entre administracions
L'òrgan responsable d'atorgar l'ajut ha d'actuar amb la màxima celeritat i en col·laboració amb el Servei d'Ocupació de Catalunya, amb els serveis socials i, quan correspongui, amb la Delegació del Govern a Catalunya, i ha d'articular protocols d'actuació que garanteixin la seguretat tècnica de la transmissió de dades i que assegurin la intimitat de les dades de caràcter personal, en compliment del que estableix la Llei orgànica 15/1999, de 13 de desembre, de protecció de dades de caràcter personal.
L'òrgan concedent ha de revocar els ajuts concedits en els casos d'haver-se obtingut l'ajut sense complir els requisits exigits per a la seva concessió, o de falsedat en les dades facilitades.
L'òrgan gestor pot verificar en qualsevol moment la veracitat de les dades facilitades per obtenir els ajuts.
Es deroga l'Ordre ASC/342/2008, de 30 de juny, per la qual es regula el procediment aplicable a la sol·licitud i concessió de l'ajut econòmic establert a l'article 27 de la Llei orgànica 1/2004, de 28 de desembre, de mesures de protecció integral contra la violència de gènere.
–1 Es faculta la persona titular del departament competent en matèria de lluita contra la violència familiar i masclista perquè dicti les disposicions que siguin necessàries per desplegar i executar aquest Decret.
–2 Aquest Decret entra en vigor als vint dies de la seva publicació al Diari Oficial de la Generalitat de Catalunya.